<classify> Baada ya kutangaza rasmi kuachana na kocha Ettiene Ndayiragije, Klabu ya KMC ipo mbioni kumalizana na aliyekuwa kocha msaidizi wa Simba MASOUD Djuma Irambona ili kuziba nafasi hiyo kwaajili ya kujiweka tayari kwa Michuano ya Kombe la Shirikisho ambapo ndiyo mara yao ya kwanza kushiriki. Djuma aliondoka nchini baada ya kufikia makubaliano na viongozi wa Simba kusitisha mkataba wake kufuatia taarifa za kutokuwa na maelewano na Kocha Mkuu, Patrick Aussems Uchebe. Habari kutoka ndani ya KMC zimeeleza kwamba uongozi wa KMC upo bize kumtafuta mrithi wa Ettiene Ndayiragije ambaye amebwanga manyanga moja kwa moja huku akiwa mguu nje ndani kutua Azam FC. Kwa sasa hakuna jambo ambalo linaendelea ndani ya KMC zaidi ya kufikiria nani atakuwa Kocha Mkuu na tayari mazungumzo kwa baadhi ya makocha yameanza ikiwa ni pamoja na Djuma aliyeionoa Simba pamoja na yule wa Lipuli, kilieleza chanzo. Ofisa Habari wa KMC Anwari Binde amesema kuwa mchakato wa kutafuta Kocha Mkuu sio wa mchezo ni lazima utumie muda na tayari wameshapata barua za makocha wakiomba nafasi. Makocha wengi wametuma CV zao kuomba kazi hivyo muda ukifika kila kitu kitakuwa wazi, amesema Binde.  <topic>: MICHEZO 